## Odluka Ustavnog suda Republike Hrvatske broj: U-IIIA-4575/2005 od 6. ožujka 2008.

### NN 37/2008 (31.3.2008.), Odluka Ustavnog suda Republike Hrvatske broj: U-IIIA-4575/2005 od 6. ožujka 2008.

# USTAVNI SUD REPUBLIKE HRVATSKE

**1255**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Agata Račan, predsjednica Vijeća, te suci Marko
Babić, Snježana Bagić, Mario Kos, Davor Krapac i Ivan Matija, članovi Vijeća,
odlučujući o ustavnoj tužbi koju je podnio D. Š. iz S., kojeg zastupa Z. I.,
odvjetnik iz S., na sjednici održanoj 6. ožujka 2008. godine, jednoglasno je
donio

## ODLUKU

I. Ustavna tužba se usvaja.
II. Upravni sud Republike Hrvatske dužan je donijeti odluku u predmetu koji se
vodi pred tim sudom pod poslovnim brojem: Us-5234/2007 u najkraćem mogućem roku,
ali ne duljem od tri (3) mjeseca, računajući od prvog idućeg dana nakon objave
ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
podnositelju ustavne tužbe D. Š. iz S., K. 5, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine« broj 41/01. – pročišćeni tekst) u iznosu od 15.600,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je 17. studenoga 2005. godine podnio ustavnu tužbu na temelju
članka 63. Ustavnog zakona o Ustavnom sudu Republike Hrvatske (»Narodne novine«
broj 99/99., 29/02. i 49/02. – pročišćeni tekst, u daljnjem tekstu: Ustavni
zakon) smatrajući da u upravnom postupku koji se vodi od 1996. godine, nije
donesena odluka u razumnom roku, čime je, prema mišljenju podnositelja
povrijeđeno njegovo ustavno pravo zajamčeno člankom 29. stavkom 1. Ustava
Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Ustavni sud, u postupku u povodu ustavne tužbe, primjenom članka 63. Ustavnog
zakona, na temelju navoda ustavne tužbe i spisa predmeta utvrdio je sljedeće
činjenice koje su pravnorelevantne za odlučivanje o povredi ustavnog prava
podnositelja zajamčenog člankom 29. stavkom 1. Ustava Republike Hrvatske:
23. rujna 1996. podnositelj je podnio Ministarstvu obrane, Uredu za obranu Split
zahtjev za priznavanje svojstva ratnog vojnog invalida.
Rješenjem Ministarstva obrane, Uprave za obranu Split, Ureda za obranu Split
klasa: UP/I-562-02/96-121/832, urbroj: 512-157-96-8 od 19. studenoga 1996.
zahtjev podnositelja je odbijen.
Protiv navedenog rješenja podnositelj je 6. prosinca 1996. podnio žalbu.
Rješenjem Ministarstva obrane klasa: UP/II-562-02/96-01/2951, urbroj:
512-21-05-96-2 od 16. prosinca 1996. uvažena je podnositeljeva žalba.
U ponovljenom postupku rješenjem Ministarstva obrane, Uprave za obranu Split,
Ureda za obranu Split klasa: UP/I-562-02/97-121/13, urbroj: 512-157-97-13 od 1.
prosinca 1997. zahtjev podnositelja je odbijen.
Protiv navedenog rješenja podnositelj je 17. prosinca 1997. podnio žalbu.
Rješenjem Ministarstva hrvatskih branitelja iz Domovinskog rata klasa: UP/II-562-02/98-01/266,
urbroj: 519-01-98-2 od 18. veljače 1998. odbijena je podnositeljeva žalba.
Protiv navedenog rješenja podnositelj je 27. ožujka 1998. pokrenuo upravni spor.
Presudom Upravnog suda Republike Hrvatske broj: Us-2876/1998-5 od 20. listopada
1999. uvažena je tužba podnositelja i poništeno rješenje Ministarstva hrvatskih
branitelja iz Domovinskog rata od 18. veljače 1998.
Izvršavajući presudu Upravnog suda od 20. listopada 1999. Ministarstvo hrvatskih
branitelja iz Domovinskog rata je rješenjem klasa: UP/II-562-02/99-01/4513,
urbroj: 519-05-4-00-2 od 11. siječnja 2000. uvažilo podnositeljevu žalbu protiv
prvostupanjskog rješenja od 1. prosinca 1997., poništilo to rješenje te vratilo
predmet prvostupanjskom tijelu na ponovni postupak.
U ponovljenom postupku Ministarstvo hrvatskih branitelja iz Domovinskog rata,
Odjel hrvatskih branitelja i članova njihovih obitelji, Područna jedinica sa
sjedištem u Splitu je rješenjem klasa: UP/I-562-02/00-01/57, urbroj:
519-54-00-11 od 19. srpnja 2000. odbilo zahtjev podnositelja.
Protiv navedenog rješenja podnositelj je 27. rujna 2000. podnio žalbu.
Rješenjem Ministarstva hrvatskih branitelja iz Domovinskog rata klasa: UP/II-562-02/00-01/2307,
urbroj: 519-04-3-00-2 od 22. prosinca 2000. odbijena je podnositeljeva žalba.
Protiv navedenog rješenja podnositelj je 2. ožujka 2001. pokrenuo upravni spor.
Presudom Upravnog suda Republike Hrvatske broj: Us-2418/2001-4 od 12. svibnja
2005. uvažena je tužba podnositelja i poništeno rješenje Ministarstva hrvatskih
branitelja iz Domovinskog rata od 22. prosinca 2000.
Postupajući po presudi Upravnog suda od 22. prosinca 2000. Ministarstvo
obitelji, branitelja i međugeneracijske solidarnosti je rješenjem klasa: UP/II-562-02/05-1701/411,
urbroj: 519-04/2-1-05-2 od 9. rujna 2005. uvažilo podnositeljevu žalbu,
poništilo prvostupanjsko rješenje od 19. srpnja 2000. i vratilo predmet
prvostupanjskom tijelu na ponovni postupak.
U nastavku postupka, rješenjem Ureda državne uprave u Splitsko dalmatinskoj
županiji, Službe za društvene djelatnosti, Odsjeka za hrvatske branitelje iz
domovinskog rata klasa: UP/I-562-02/05-01/664, urbroj: 2181-04-04-06-13 od 28.
kolovoza 2006. djelomično je uvažen zahtjev podnositelja, priznat je hrvatskim
ratnim vojnim invalidom iz Domovinskog rata X skupine sa 20% oštećenja organizma
od 1. siječnja 2005. privremeno do 31. listopada 2007., uslijed bolesti PTSP
zadobivene u obrani suvereniteta Republike Hrvatske i priznato mu je pravo na
osobnu invalidninu, a odbijen je zahtjev za priznavanje statusa hrvatskog ratnog
vojnog invalida iz Domovinskog rata zbog bolesti epilepsije.
Protiv navedenog rješenja podnositelj je 13. rujna 2006. podnio žalbu.
Rješenjem Ministarstva obitelji, branitelja i međugeneracijske solidarnosti
klasa: UP/II-562-02/05-1701/411, urbroj: 519-04/3-07-7 od 3. ožujka 2007.
djelomično je uvažena podnositeljeva žalba i poništeno prvostupanjsko rješenje
od 28. kolovoza 2006. Podnositelj je priznat hrvatskim ratnim vojnim invalidom
iz Domovinskog rata IX skupine sa 30% oštećenja organizma od 1. listopada 1996.
privremeno do 31. siječnja 2008., uslijed bolesti PTSP nastale u obrani
suvereniteta Republike Hrvatske i priznato mu je pravo na osobnu invalidninu, a
odbijen je zahtjev za priznavanje statusa hrvatskog ratnog vojnog invalida iz
Domovinskog rata zbog bolesti epilepsije.
Protiv navedenog rješenja podnositelj je 9. svibnja 2007. pokrenuo upravni spor.
Upravni spor se vodi pred Upravnim sudom pod brojem: Us-5234/2007.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava Republike
Hrvatske, članku 63. Ustavnog zakona i članku 6. stavku 1. Konvencije za zaštitu
ljudskih prava i temeljnih sloboda (»Narod­ne novine – Međunarodni ugovori«,
broj 18/97., 6/99. – pročišćeni tekst, 8/99. – ispravak, 14/02. i 1/06.; u
daljnjem tekstu: Konvencija).

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA POSTUPKA (UPRAVNOG I SUDSKOG)

Duljina postupka uzima se u obzir od 5. studenoga 1997. kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst i 8/99. – ispravak;
u daljnjem tekstu: Konvencija). Protokol broj 12 na snazi je u odnosu na
Republiku Hrvatsku od 1. travnja 2005. (Zakon o potvrđivanju Protokola br. 12 uz
Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 14/02. i Objava o stupanju na snagu Protokola br. 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 9/05.), a Protokol broj 13 od 1. srpnja 2003. (Zakon
o potvrđivanju Protokola br. 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori«, broj 14/02. i Objava o stupanju na snagu Protokola br. 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 13/03.).
U članku 6. stavku 1. Konvencije jamči se svakome pravo da radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega zakonom ustanovljeni neovisni i nepristrani sud u
razumnom roku ispita njegov slučaj.
Upravne i upravnosudske postupke vođene u povodu podnositeljevog zahtjeva za
priznavanje svojstva ratnog vojnog invalida Ustavni sud sagledava kao cjelinu te
ocjenjuje je li njihovim ukupnim trajanjem podnositelju povrijeđeno ustavno
pravo na suđenje u razumnom roku.
Upravni postupak podnositelj je pokrenuo 23. rujna 1996. podnošenjem zahtjeva
nadležnom upravnom tijelu. U smislu članka 6. stavka 1. Konvencije spor je
nastao danom podnošenja žalbe protiv prvostupanjskog rješenja (6. prosinca
1996.). Međutim, duljina upravnog postupka u konkretnoj upravnoj stvari razmatra
se od dana stupanja na snagu Konvencije. U pravno relevantnom razdoblju upravni
postupak je okončan donošenjem rješenja drugostupanjskog upravnog tijela od 18.
veljače 1998. koje je podnositelju dostavljeno 5. ožujka 1998., pa je upravni
postupak trajao četiri (4) mjeseca.
Upravni spor protiv rješenja Ministarstva hrvatskih branitelja iz Domovinskog
rata od 18. veljače 1998. pokrenut je 27. ožujka 1998. Upravni spor okončan je
donošenjem presude 20. listopada 1999., koju je tuženo upravno tijelo primilo
17. prosinca 1999., a podnositelj 10. veljače 2000., što znači da je upravni
spor trajao jednu (1) godinu deset (10) mjeseci i trinaest (13) dana.
S obzirom na činjenicu da je presudom Upravnog suda od 20. listopada 1999.
poništeno osporeno rješenje, nadležna upravna tijela nastavila su upravni
postupak koji je trajao jednu (1) godinu jedan (1) mjesec i osamnaest (18) dana
(postupak je okončan donošenjem rješenja drugostupanjskog upravnog tijela od 22.
prosinca 2000. koje je podnositelj primio 5. veljače 2001.).
Upravni spor protiv rješenja Ministarstva hrvatskih branitelja iz Domovinskog
rata od 22. prosinca 2000. pokrenut je 2. ožujka 2001. Upravni sud donio je 12.
svibnja 2005. presudu, koju je podnositelj primio 18. srpnja 2005. (točan datum
dostave tuženom organu nije moguće utvrditi iz spisa predmeta), što znači da je
upravni spor trajao četiri (4) godine četiri (4) mjeseca i šesnaest (16) dana.
S obzirom na činjenicu da je presudom Upravnog suda od 12. svibnja 2005.
poništeno osporeno rješenje, nadležna upravna tijela nastavila su upravni
postupak koji je trajao približno jednu (1) godinu šest (6) mjeseci i dvadeset
osam (28) dana (postupak je okončan donošenjem rješenja drugostupanjskog
upravnog tijela od 3. ožujka 2007. koje je podnositelj primio 10. travnja
2007.).
Ustavna tužba podnesena je 17. studenoga 2005.
Upravni postupak nije pravomoćno okončan.
Slijedom iznijetog, Sud utvrđuje da je upravni postupak (računajući od dana kada
je nastao »spor« u smislu članka 6. stavka 1. Konvencije), do podnošenja ustavne
tužbe trajao ukupno osam (8) godina jedanaest (11) mjeseci i jedanaest (11)
dana.

4.2. POSTUPANJE NADLEŽNOG UPRAVNOG TIJELA I SUDA

Upravni postupak vodio se u tri navrata jer je Upravni sud dva puta uvažavao
podnositeljeve tužbe i poništavao osporena rješenja upravnog tijela. Polazeći od
navedenog, a imajući u vidu trajanje pojedinog stadija postupka (pobliže
označeno u točki 4.1. obrazloženja ove odluke), Sud ocjenjuje da se u konkretnom
slučaju radi o iznimnoj neučinkovitosti nadležnih tijela koja su postupala u
konkretnom slučaju.

4.3. SLOŽENOST PREDMETA

Premda se prema ocjeni Ustavnog suda radi o činjenično složenom predmetu,
njegova složenost ne opravdava duljinu trajanja postupka u razmatranom,
pravnorelevantnom razdoblju.

4.4. PONAŠANJE PODNOSITELJA USTAVNE TUŽBE

Sud utvrđuje da podnositelj svojim ponašanjem nije pridonio trajanju postupka.

OCJENA USTAVNOG SUDA

5. Ustavni sud utvrđuje da je postupak pred nadležnim upravnim tijelima i
Upravnim sudom (do podnošenja ustavne tužbe) ukupno trajao osam (8) godina
jedanaest (11) mjeseci i jedanaest (11) dana, a u pravnorelevantnom razdoblju
osam (8) godina i dvanaest (12) dana, te da je još u tijeku.
Nakon analize postupanja nadležnih upravnih tijela, Upravnog suda te ponašanja
podnositelja u tijeku postupka, Sud ocjenjuje da je dugotrajnost konkretnog
postupka u najvećoj mjeri posljedica sukcesivnog vraćanja predmeta na ponovni
postupak, što ukazuje na neučinkovito postupanje nadležnih tijela.
Sagledavajući sve okolnosti konkretnog slučaja, Ustavni sud ocjenjuje da je
podnositelju povrijeđeno ustavno pravo da zakonom ustanovljeni neovisni i
nepristrani sud u razumnom roku odluči o njegovim pravima i obvezama, koje je
zajamčeno člankom 29. stavkom 1. Ustava Republike Hrvatske te pravo zajamčeno
člankom 6. stavkom 1. Konvencije.
Stoga je u smislu odredbe članka 63. stavka 2. Ustavnog zakona donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj. Pri određivanju visine naknade u konkretnom slučaju Sud je uzeo u
obzir i trajanje ovog ustavnosudskog postupka.
7. Predsjednik Upravnog suda Republike Hrvatske dužan je dostaviti Ustavnom sudu
pisanu obavijest o datumima donošenja i otpreme odluke u roku osam (8) dana od
dana njene otpreme, a najkasnije osam (8) dana od isteka roka određenog u točki
II. izreke ove odluke. Ovaj nalog temelji se na članku 31. stavcima 4. i 5.
Ustavnog zakona.
8. Odluka o objavi (točka V. izreke) temelji se na članku 29. Ustavnog zakona.

Broj: U-IIIA-4575/2005
Zagreb, 6. ožujka 2008.

USTAVNI SUD REPUBLIKE HRVATSKE
Predsjednica Vijeća
**Agata Račan**, v. r.

Odluka, NN 37/2008-1255
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)